Xitoy kompaniyasi O‘zbekistonda 455 million dollarlik temir yo‘l tunneli qurishni boshladi

Xitoyning China Railway Tunnel Group kompaniyasi Qamchiq dovonidan o‘tuvchi temir yo‘l tunnelini qurishni boshladi, deya xabar bermoqda “Noviy vek” nashri.

 Foto © O‘zA
Ma’lum bo‘lishicha, loyihaning qiymati 455 million dollarni tashkil etadi. Ayni paytda tayyorgarlik ishlari yakunlanib, tog‘ jinslarini yorishga kirishildi, deyiladi xabarda. Kovlash ishlari o‘zbek kompaniyalari bilan birga olib boriladi.
Shu yilning yozida tuzilgan shartnomaga ko‘ra, Xitoy poyezdlar harakatlanishi uchun mo‘ljallangan 19 kilometrlik tunnel va favqulodda holatlar uchun qiya tunnel qurish majbuariyatini olgan. Qurilish 2016-yilning iyulida bitishi ko‘zda tutilgan.
Eslatib o‘tamiz, iyul oyida O‘zbekistonda Tojikistonni aylanib o‘tib, Farg‘ona vodiysini mamlakatning boshqa hududlari bilan bog‘lovchi Angren-Pop yo‘nalishida temir yo‘l qurilishi boshlangan edi.
“O‘zbekiston temir yo‘llari” DATK ma’lumotlariga ko‘ra, loyihaning taxminiy bahosi 1,9 milliard dollarni tashkil etadi va u kompaniyaning yaqin 5 yillik investitsion rejasiga kiritildi. Loyiha davlat byudjeti, “O‘zbekiston temir yo‘llari” DATK o‘z mablag‘i hamda xalqaro moliya institutlari kreditlari hisobidan moliyalashtiriladi.
129 kilometrga cho‘ziladigan Angren-Pop temir yo‘l yo‘nalishi Qamchiq dovonidan o‘tib, mamlakat sharqidagi uch viloyatni (Andijon, Namangan va Farg‘ona) O‘zbekistonning qolgan hududlari bilan bog‘laydi. Ikkita yer osti yo‘li qurilishi ham rejalashtirilgan.